Leer jou kinders van gee hierdie Kersfees - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer jou kinders van gee hierdie Kersfees
Leer jou kinders van gee hierdie Kersfees
Dit is so lekker om geskenke te ontvang. En is dit nie heerlik om te sien hoe ons kinders se ogies blink wanneer hulle die geskenkpapier opgewonde oopskeur nie! Dit maak ons so tevrede om hulle gelukkig te sien, dat ons maklik kan vergeet dat dit nog belangriker vir hulle is om aan ander te kan gee. Hoe kan ons hierdie konsep suksesvol aan ons kinders oordra?
Volgens dr. Michael Carr-Gregg, ʼn Australiese sielkundige, moet ons ons kinders nie bederf met te veel geskenke nie. Vier geskenke is heeltemal genoeg. Die eerste een is iets wat hy vreeslik graag wil hê; iets wat op sy wenslysie is. Die tweede geskenk is iets wat hy nodig het. Dan iets om te lees. Die laaste geskenk is nie vir hom nie, maar iets wat hy vir iemand anders kan gee of doen. Dit hoef nie ʼn toegedraaide geskenk te wees nie. Dit is ʼn wonderlike manier om jou kind te leer dat genot ook geput kan word uit die aksie van gee.
Die beste manier om jou kinders van liefdadigheid te leer, is om ʼn goeie voorbeeld te wees. Nooi enkellopende vriende, of vriende wie se familie vêr weg is, om Kersfees saam met julle deur te bring.
Bak koekies en laai dit by ʼn tuiste vir haweloses of by ʼn kinderhuis af. Sorg dat jou kinders saam met jou gaan wanneer jy dit gaan aflaai.
Laat jou kinders deur hulle speelgoed gaan en ʼn paar kies wat nog in ʼn goeie toestand is, maar wat hulle nie meer gebruik nie. Draai hierdie geskenke toe, en laat hulle dit vir kinders gee wie se ouers nie vir hulle iets spesiaals kan koop nie.
In plaas daarvan om jou kinders heeltyd te vra wat hulle vir Kersfees wil hê, vra hulle wat hulle hierdie Kersfees gaan gee. Jy kan hulle help om iets vir iemand in die familie te maak, of vir hulle geld gee waarmee hulle ʼn geskenk vir hulle sibbe moet koop om onder die Kersboom te sit.
Stuur ʼn ekstra versnapering saam met jou kind skool toe. Vra hom om dit met ʼn maat te deel. Hy kan na skool kom vertel vir wie hy dit gegee het.
Moedig hulle aan om woorde van bemoediging met ander te deel. Hulle kan met hulle vriendelike woorde iemand se dag ophelder, en dit is ʼn wonderlike geskenk wat niks kos nie.
Moedig jou kinders aan om van hulle sakgeld te spaar om later aan ʼn liefdadigheidsorganisasie van hulle keuse te skenk.
Wanneer dit tyd is om geskenke oop te maak, laat jou kind sy geskenke een vir een oopmaak, en na elkeen tyd neem om die gewer te bedank. Hulle kan ook na Kersfees self briefies skryf of dankie-prentjies teken wat aan die gewers gestuur kan word om dankie te sê. Laat jou kind ook sien hoe dankbaar jy is vir die geskenke wat jy ontvang het.
Onthou altyd die wonderlike Gewer van Kersfees, wat ons eerste en belangrikste voorbeeld is. Laat sy voorbeeld ons lei wanneer ons besluit hoe ons ons Kersfees gaan vier.